**Συμπληρωματική έκθεση της Κοινοβουλευτικής Επιτροπής Θεσμών, Αξιών και Επιτρόπου Διοικήσεως για την πρόταση νόμου «Ο περί Συμβούλων ή Άλλων Συνεργατών Καθορισμένων Αξιωματούχων της Δημοκρατίας (Κριτήρια Επιλογής για την Παροχή Υπηρεσιών) και περί Συναφών Θεμάτων Νόμος του 2023» και**

**για το νομοσχέδιο «Ο περί Συμβούλων-Συνεργατών των Μελών της Κυβέρνησης Νόμος του 2023»**

**Παρόντες:**

 Δημήτρης Δημητρίου, πρόεδρος Ανδρέας Θεμιστοκλέους

 Νίκος Γεωργίου Αλεξάνδρα Ατταλίδου

 Ανδρέας Πασιουρτίδης **Μη μέλη της επιτροπής:**

 Ζαχαρίας Κουλίας Πανίκος Λεωνίδου

 Μαρίνος Μουσιούττας

 Η Κοινοβουλευτική Επιτροπή Θεσμών, Αξιών και Επιτρόπου Διοικήσεως επανεξέτασε το πιο πάνω νομοσχέδιο, για το οποίο υποβλήθηκε έκθεση στην ολομέλεια του σώματος στις 15 Φεβρουαρίου 2024, σε νέα συνεδρία της, που πραγματοποιήθηκε την 21η Φεβρουαρίου 2024. Στο πλαίσιο της εν λόγω συνεδρίασης κλήθηκαν και παρευρέθηκαν η Υφυπουργός παρά τω Προέδρω, η Γραμματέας του Υπουργικού Συμβουλίου και εκπρόσωπος της Νομικής Υπηρεσίας της Δημοκρατίας.

 Το Υπουργείο Οικονομικών, παρά το ότι κλήθηκε, δεν εκπροσωπήθηκε στη συνεδρίαση της επιτροπής.

 Σημειώνεται ότι η συζήτηση των πιο πάνω σχεδίων νόμου αναβλήθηκε με απόφαση της ολομέλειας του σώματος, ημερομηνίας 15 Φεβρουαρίου 2024, ώστε η αρμόδια επιτροπή να επανεξετάσει στην παρουσία των εμπλεκόμενων κυβερνητικών αρμοδίων τις προτεινόμενες τροπολογίες στο νομοσχέδιο, οι οποίες υποβλήθηκαν στην ολομέλεια από τους κ. Ανδρέα Πασιουρτίδη, Ειρήνη Χαραλαμπίδου και Νίκο Κέττηρο εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις, Πανίκο Λεωνίδου, Ζαχαρία Κουλία και Παύλο Μυλωνά εκ μέρους της κοινοβουλευτικής ομάδας του Δημοκρατικού Κόμματος, Μαρίνο Μουσιούττα εκ μέρους της Δημοκρατικής Παράταξης-Συνεργασία Δημοκρατικών Δυνάμεων, Κωστή Ευσταθίου, μεμονωμένο σοσιαλιστή βουλευτή, και Ανδρέα Θεμιστοκλέους, ανεξάρτητο βουλευτή. Οι εν λόγω τροπολογίες αφορούν μεταξύ άλλων τον καθορισμό των κριτηρίων επιλογής συμβούλου-συνεργάτη σχετικά με την απαίτηση για την κατοχή ακαδημαϊκών προσόντων και τον καθορισμό του ύψους των ετήσιων απολαβών συμβούλου-συνεργάτη, οι οποίες καθορίζονται στον κρατικό προϋπολογισμό.

 Σημειώνεται περαιτέρω ότι ο σκοπός της πρότασης νόμου και του νομοσχεδίου, οι απόψεις των εμπλεκομένων, οι λόγοι για τους οποίους αποφάσισε η επιτροπή την προώθηση του νομοσχεδίου, καθώς και τα ζητήματα που απασχόλησαν την επιτροπή στο πρώτο στάδιο της εξέτασής τους περιλαμβάνονται στην αρχική έκθεση της επιτροπής.

 Ως γνωστόν, σκοπός της πρότασης νόμου, η οποία κατατέθηκε από τον κ. Γιώργο Λουκαΐδη εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις πριν από την κατάθεση από την εκτελεστική εξουσία του νομοσχεδίου, ήτοι στις 25 Μαΐου 2023, είναι η θέσπιση νομοθετικού πλαισίου το οποίο διέπει την επιλογή συμβούλων ή άλλων συνεργατών από αξιωματούχους της Δημοκρατίας για την εξασφάλιση συμβουλευτικών, εξειδικευμένων ή άλλων υποστηρικτικών υπηρεσιών, εφόσον τούτο κρίνεται αναγκαίο ή σκόπιμο. Η προτεινόμενη ρύθμιση αφορά ειδικότερα στον Πρόεδρο της Δημοκρατίας, τους υπουργούς, τους υφυπουργούς, τον Κυβερνητικό Εκπρόσωπο και κάθε πρόσωπο το οποίο διορίζεται με πράξη του Προέδρου της Δημοκρατίας.

 Ειδικότερα, η πρόταση νόμου καθορίζει τα κριτήρια επιλογής συμβούλων-συνεργατών και στο πλαίσιο αυτό τα ελάχιστα αναγκαία ακαδημαϊκά ή άλλα επαγγελματικά προσόντα και/ή επαγγελματική πείρα τα οποία θα λαμβάνονται υπόψη κατά την επιλογή των συμβούλων ή των συνεργατών.

 Σκοπός του νομοσχεδίου είναι η θέσπιση νομοθετικού πλαισίου το οποίο ρυθμίζει τη διαδικασία σύναψης σύμβασης απασχόλησης ιδιωτικού δικαίου μεταξύ των μελών της κυβέρνησης και φυσικών προσώπων ως συμβούλων-συνεργατών για υποβοήθηση του έργου τους στη βάση συγκεκριμένων κριτηρίων, με ανώτατο όριο τη διάρκεια της θητείας της εκάστοτε κυβέρνησης ή της θητείας του εκάστοτε μέλους της κυβέρνησης, ανάλογα με την περίπτωση και τηρουμένων των όρων που περιλαμβάνονται στην εν λόγω σύμβαση. Περαιτέρω, με τον προτεινόμενο νόμο διασφαλίζεται ότι δεν δημιουργείται δημοσιοϋπαλληλική σχέση μεταξύ των δύο μερών της συμφωνίας και ότι αποτρέπεται το ενδεχόμενο μετατροπής των συμβάσεων απασχόλησης συμβούλων-συνεργατών σε αορίστου χρόνου.

 Στο στάδιο της επανεξέτασης των εν λόγω σχεδίων νόμου η Υφυπουργός παρά τω Προέδρω δήλωσε ότι η συζήτηση των επιμέρους ζητημάτων που ηγέρθησαν στο στάδιο της πρώτης συζήτησης του νομοσχεδίου εξαντλήθηκε, ότι οι θέσεις της κυβέρνησης επί των εν λόγω θεμάτων είναι γνωστές και ότι αυτές παραμένουν οι ίδιες.

 Η Κοινοβουλευτική Επιτροπή Θεσμών, Αξιών και Επιτρόπου Διοικήσεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου κατά τη συζήτησή του στην ολομέλεια του σώματος.

 Σημειώνεται ότι, σε περίπτωση που το υπό αναφορά νομοσχέδιο ψηφιστεί σε νόμο, θα τιτλοφορείται ως «Ο περί Συμβούλων-Συνεργατών των Μελών της Κυβέρνησης Νόμος του 2024», ενώ η υπό αναφορά πρόταση νόμου αποσύρεται.

27 Φεβρουαρίου 2024

Αρ. Φακ.: 23.02.064.045-2023

 23.01.064.074-2023

ΜΣ/ΜΓ/ΓΜ